ИЛЛАТЛАРНИ УРЧИТАЁТГАН ЎЗИМИЗ — Ishonch Gazetasi\nҲалоллик ва маънавият. Бу тушунчалар замирида тарбия ётиши сир эмас. Таълим даргоҳидаги эмас, оилада, жамиятда шакллантириладиган тарбия. Кейинги пайтда нима учун ҳаётимизда ҳалоллик ва маънавиятни қарор топтиришга бефарқ бўлиб қолдик? Ушбу тушунчалар амалда эмас, фақат сўзда қолиб кетаётганига сабаб нима? Аксинча унга тескари бўлган иллатларни рағбатлантиришга бизни ким мажбурлаяпти?..\nЖурналист Барно Султонованинг “Жамият” газетасида чоп этилган мақоласида шу каби саволларга жавоб изланади.\nБолалигимда ҳар якшанба отам бозорга олма сотишга чиқарди. Мен бирга борардим. Аммо ҳеч қачон ёнида турмасдим. Олмасини сотиб бўлгунча ё узоққа кетардим ёки айланиб юрардим. Чунки отам менга қарашиб юбор, дейишидан қўрқардим. Меҳнатдан қочганим учун эмас, олмаларни сотишдан уялардим, ор қилардим. Ўша даврнинг идеологияси шундай эди. Савдогар, сотувчилар «спекульянт» деб аталар ва бу гап жуда хунук эшитиларди. Ноҳалол деганда биз маҳсулотнинг устига нарх қўйиб сотишни тушунардик. Шунинг учун қайсидир савдогар ҳақида гап кетганда, одамларнинг энсаси қотиб гапирарди: «Ҳм… фалончи савдогарми?». Хўп тескари замонлар бўлганда, ўзимиз ўртаҳол яшасак-да, савдогарни менсимасдик…\nБугун ҳалоллик, виждон ҳақида гапирамиз, аммо амалда тескарисини қиламиз. Маънавият тушунчасини қамраб олган барча ахлоқ нормаларига, масалан, ҳалоллик, виждон, ростгўйлик каби фазилатларга нисбатан меҳр, виждонсизлик, порахўрлик, фирибгарлик каби ахлоқнинг тескари кўринишларига эса нафрат уйғотолмадик. Ўша даврларда нима учун одамлар савдогарликни, порахўрликни, фирибгарликни уят ҳисобларди. Чунки ҳалолликни тарғиб этувчи китобларимиз, киноларимиз, ҳатто ёзадиган мақолаларимиз ҳам шунга бағишланарди.\nУзоққа бормайлик, кейинги пайтларда оммавий ахборот воситаларида тарбиявий аҳамиятга эга мақолалар жуда камайиб кетди. Мустақиллик йилларида қурилган иншоотларимизни, ободликка қаратилган дастурларимизни, инсон саломатлиги, таълим тизимидаги ютуқларимизни кўрсатадиган мақолаларни кўпайтирдик. Диққат-эътиборимизни фақат шу мавзуларга қаратдик. Айни пайтда эса фақат танқидга ружу қўйдик. Тарбиявий аҳамияти кўрсатилмаган, фақат мағзава ағдаришдан иборат танқидга…\nАхир ўша иншоотларнинг баъзилари хўжакўрсинга қурилаётгани, тиббиёт соҳасида порахўрлик авж олгани, шарт-шароити яхшиланган баъзи мактабларда директорлар пора билан болаларни мактабга қабул қилаётгани ҳақида нега бизга ёздиришмади, деган савол ҳамон жавобсиз. Маънавият сўзининг қадрсизланишига киноларимиз, бадиий асарларимиз, спектаклларимиз орқали айнан маънавий-тарбиявий аҳамиятга эга, яъни ИНСОН иродаси, эътиқоди, лафзи, ғурури мавзуларига қўл урдирилмагани сабаб, деб ўйлайман.\nСевимли адибимиз Шуҳратнинг «Жаннат қидирганлар» асарида ватангадолик фожиаси кўрсатиб берилган. Нимагадир ўша кезлари халқимизнинг чет элга бориб ишлаши деярли ҳеч кимнинг хаёлига келмасди. Ахир, ўшанда ҳам обод яшамаганмиз. Данғиллама ҳовлиларимиз, ҳар икки хонадоннинг бирида машина бўлмаганди. Шунчаки, борига қаноат қилардик. Қийналиб яшасак-да, негадир, бировнинг ҳақидан қўрқардик. Дўконга нонга борсак, бир тийин қайтимимизни қайтиб берарди. Мана шу ҳолатнинг ўзи ҳам бизга ҳалолликни ўргатган.\nАбдулла Қодирийнинг «Ўткан кунлар» асарида уят, уятсиз деган ибора деярли ҳар бир саҳифада ишлатилган. Шунинг учун бу асар миллий романимизга айланди. Беҳаёлик, андишасизлик фожиага олиб келишини асарни ўқиган сари англаб боравердик. Бугун андиша ҳақида гапирамиз-у, андишасизнинг ишини қиламиз. Масалан, кейинги пайтларда семиз одамнинг овқатни реклама қилиши ҳечам уят эмас. Биламиз, семизлик касаллик ва бу касаллигидан истиҳола қилиш керак бўлмаса-да, уяладиганлар бор. Аммо семиз инсоннинг колбаса рекламасида очкўзларча овқатга ташланиши ростдан ҳам жуда уятли иш.\nДемоқчиманки, баъзи ҳолларда нафсни тиймасликдан тананинг вазни ортиб кетишини уят ҳисобламай қўйдик. Яъни баднафсликни реклама қилиш оддий ҳолга айланди.\n«Автомобилдан сақланинг» киносини эслаб кўрайлик-а. Кино бошдан-оёқ мансабдор ва порахўр шахсларнинг устидан кулади ва табиийки, бу кулги ортида нафрат бор. Ёки ҳар ҳафта телевидение орқали кўрсатиладиган, Эргаш Каримов асос солган «Миниатюралар театри» мавзуларига эътибор беринг. Юлғич, баднафс, иғвогар, порахўр, ўз касбини суиистеъмол қилган шахсларни ҳар доим танқид остига олиб театрлаштирган. Ёки «Оталар сўзи — ақлнинг кўзи» кўрсатувидаги қадриятларимиз, анъаналаримиз ҳақидаги видеофильмлар тарбиявий аҳамиятга эгалиги билан эътиборни тортарди. Ҳаммага бирдек манзур бўларди.\nМасалан, Ўткир Ҳошимов асари асосида яратилган «Баҳор қайтмайди» видеофильмидаги ҳаволаниб кетган санъаткорнинг фожиасини ёдга олайлик. Буларнинг барини кўриб, ўсиб-улғайдик, қонида ҳалоллик бўлмаган одамлар лоақал тийилиб яшади, одамларнинг нафратидан қўрқди.\nМаънавият сўзини нега ёмон кўриб қолдик. Аслида, бозор иқтисодига ўтиш даврида «маънавият» сўзининг кириб келиши тўғри эди. Аммо уни тўғри йўналтиролмадик, назаримда. Кўпчилик ҳалигача маънавият ўзи нима деган саволга жавоб қидиради. Ҳатто, ижтимоий тармоқлардаги баҳсларда ҳам «маънавият нима» деган изоҳларни ўқиб қоламиз.\nНега маънавиятни ёмон кўриб қолдик? Чунки маънавият деб жар солиш билан одамларни маънавиятли қилолмадик. Масалан, маънавият ҳақида ҳар куни талабаларга сабоқ берувчи ўқитувчиларнинг баъзилари очиқчасига талабалардан пора ола бошлади. Маънавиятли бўлишда жажжи фарзандларимизга ўрнак бўлиши керак бўлган боғча опа ота-оналардан очиқчасига совға кутди. Чунки уларга ўрнак бўлиши керак бўлган баъзи боғча мудиралари ходимларининг олдида бир кунлик нормаси 52 клограмм гўшт маҳсулоти кетиши керак бўлган овқатга 9 килограмм кеча қайнатилган гўштни эртасига яна қайнатиб берди (Бундай шармандалик Шайхонтоҳур туманидаги бир боғчада содир бўлган). Энг ачинарлиси, ана шундай очкўз боғча мудираларини, ўзининг фарзандлари, ота-онасини қолдириб чет элда ўзганинг боласига, ўзганинг ота-онасига энагалик қилган қўни-қўшниларимизни, пора олгич ҳокимларни, фирибгарларни маъракаларимизнинг тўрига ўтқаздик, қаҳрамонига айлантирдик. Улардан нафратланиб пойгакка ўтқазиш ўрнига, кийган ялтироқ кийимлари-ю дастурхони тўкинлиги ўғирлик орқасидан эканлигини била туриб болаларимиз кўзича фахрландик: «Бирам зўр тўй қилди, боғча мудири бўлиш керак эканда», ёки «фалон жойнинг раҳбари данғиллатиб уйлар қурган-ей, кўриб ҳаваси кетади кишининг», дея оғзимизнинг суви қочгани ёлғонми?\nЎйлаб кўрмадикки, нега раҳбар ёки боғча мудираси биздан озгина кўпроқ маош олиб, икки баравар яхши яшаши ва данғиллатиб тўй қилиши керак? Улардан нафратланмадик ва бу бизнинг келажагимиз бўлмиш фарзандларимиз онгида маънавиятнинг қадр-қимматини йўқотиб бораверди. Яъни андиша пойгакда кўзини ерга тикиб қолди, ҳаёсизлик, орсизлик тўрга чиқди.\nМаънавиятли инсон интернетдан тўғри фойдаланади, деб телевизорда гапирдик, бонг урдик, аммо аксини қилдик. Бачкана клипли қўшиқлар, савиясиз кинолар, ҳашамни тарғиб қилувчи фильмлар босиб кетди ҳамма каналларимизни.\nЧет эл сериалларига шу даражада ружу қўйдикки, оқибатда ахлоқимизни бузиш борасида интернет ҳам ортда қолиб кетди. Маънавиятли бўлиш керак, деб айтилди, ёзилди, аммо фақат қийматсиз сўзга айланиб қолди. Маънавиятчиларимиз маънавиятсизликка қарши фақат сўз орқали курашди. Амалда эмас. Телевидениеда берилаётган маънисиз кинолар, енгил-елпи қўшиқлар, ёзилаётган савиясиз асарларга қарши курашмади.\nМаънавият керакми? Керак! Фақат бу сўз ўзининг қийматини топиши учун бу сўзни ишлатмасдан маънавиятга интилмоқ керак. Энди ёзадиган асарларимиз, мақолаларимиз, тасвирга туширадиган киноларимиз, барча-барчаси ҳалолликка, одоб-ахлоққа бағишланиши керак. Фарзандларимиз очкўз, баднафс, порахўр одамлардан нафратланишни ўргансин. Уларга ҳавас билан қараб, ўрнак олишни эмас. Нафратга ўргатиш учун инсон қалбини, олижаноблигини очиб берувчи фильмлар, қўшиқлар, асарлар яратилиши лозим. Биз уларни томоша қилганимизда, ўқиганимизда УЯТдан қизариб, камчиликларимизни, қусурларимизни англаб етайлик.\nМАЪНАВИЯТ керак! Чунки китобларимизда ёзилганидек, «Маънавият инсонни руҳан покланиш, қалбан улғайишга чорлайдиган, одамнинг ички дунёси, иродасини бақувват, иймон-эътиқодини бутун қиладиган куч». Бу кучни ҳақиқий кучга айлантириш учун сўз билан амал бирлигини эътиқодга айлантирайлик.\n“Жамият” газетаси, 3-сон.\nЎзбекистоннинг нуфузи ортмоқда


Шохида эмас, баргида юрмоқчи бўлганларнинг миси чиқади - Халқ сўзи\n17:58 22 Апрель 2019 Жамият\nЭътиборлиси, кўчмас мулк ижара шартномаларини солиқ органларида ҳисобга қўйиш тизими соддалаштирилди. Эндиликда, Давлат солиқ қўмитасининг my.soliq.uz электрон солиқ хизматлари порталидаги “Ижара шартномаларини ҳисобга олиш” интерактив хизмати орқали куннинг исталган вақтида ижара шартномасини солиқ органларида ҳисобга қўйиш мумкин. Яъни, ортиқча оворагарчилик ва сарф-харажатлар ҳамда узундан-узоқ навбатда туришларга ҳожат қолмади.\nМаълумотларга кўра, Бухоро вилоятида жорий йилнинг ўтган даврида 4 000 мингдан ортиқ юридик ва жисмоний шахс ижара шартномаларини давлат солиқ хизмати органларида ҳисобга қўйди.\nЎрни келганда айтиб ўтиш керак, Ўзбекистон Республикаси Президентининг 2018 йил 26 декабрдаги “Ўзбекистон Республикасининг 2019 йилги асосий макроиқтисодий кўрсаткичлари прогнози ва Давлат бюджети параметрлари ҳамда 2020-2021 йилларга бюджет мўлжаллари тўғрисида”ги қарорига мувофиқ, Нукус шаҳри ва вилоятлар марказларидаги шаҳарларида ижара миқдорининг энг кам меъёри 1 кв.метр турар-жойлар учун 6 500 сўм ва нотурар жойлар учун 13 000 сўм, бошқа аҳоли пунктларида ижара миқдорининг энг кам меъёри 1 кв.метр турар-жойлар учун 3000 сўм ва нотурар жойлар учун 6 000 сўм миқдорида белгиланган.\nКўпчиликка маълум, бугунги кунда Бухоро шаҳрида оддий таъмирдан чиқарилган, керакли жиҳозларсиз нотурар жойни ижарага олишнинг ўртача нархи 800 минг сўмдан бошланиб 1,5 миллион сўмгача бориши мумкин. Албатта, нотурар жойни ижарага олувчи ва берувчи ўртасида ижара шартномаси тузилган. Аммо, сир эмаски, бугун кўпчилик ижарага берувчилар шартномада жуда паст миқдорни, масалан, 150-200 минг сўмни кўрсатиб, оғзаки келишув асосида келишилган нархнинг қолган қисмини яширинча олмоқдалар.Бу солиқдан қочишга уринишдан бўлак нарса эмас.\nБухоро шаҳрининг Жўйбор кўчаси тадбиркорлик ва савдо-сотиқ учун қулай ҳудуд.Ҳабиб Асадов бу ерда тадбиркорлик мақсадида фойдаланиш учун бир эмас, 8 та нотурар жойга эгалик қилади. У шу дўконларнинг барчасини ижарага бериб даромад топяпти.\nБироқ, ушбу ҳудудда Бухоро шаҳар давлат солиқ инспекцияси ходимлари томонидан олиб борилган профилактик тадбирларда тадбиркор Ҳабиб Асадов ўзига тегишли 2 та нотурар бинони ижарага олувчилар Дилмурод Файзиев ва Шахриза Тўраеваларга оғзаки келишувга асосан ойига 800 минг сўмдан фойдаланишга берганлиги аниқланди.\nБундан ташқари, у қолган барча нотурар биноларини шартномада жуда паст миқдорни, яъни, 100 минг сўмдан 180 минг сўмгача кўрсатиб, келишилган нархнинг қолган қисмини яширинча олаётган экан. Ҳолбуки, ушбу нотурар биноларининг майдонига мувофиқ, шартномада 200 минг сўмдан кам бўлмаган миқдор белгиланиши шарт эди.\nОлиб борилган профилактик тадбирлар жараёнида Давлат солиқ хизмати ходимлари унга фаолиятидаги ноқонуний ҳолатларни кўрсатиб, уларни бартараф этиш бўйича тегишли маслаҳатларни бердилар.\nЭътиборлиси, бундан тегишли хулоса чиқарган тадбиркор шу куннинг ўзида фаолиятидаги хато ва камчиликларни бартараф этишга киришди.\nБухоро шаҳри Сулаймон Муродов кўчасининг шундоққина “Марказий деҳқон бозори” қаршисида жойлашган қисми ҳам тадбиркорлар тили билан айтганда, даромад топиш учун қулай жой ҳисобланади.\nБу ерда фуқаро Орзигул Султоновага тегишли қарийб 110 кв. метр майдонга эга 6 та нотурар объект бор. Аниқланишича, О. Султонова бу ерда аксарият ижарачилар билан расмиятчилик учун шартнома тузган.\nШартномада ижара пули миқдорини100-132 000минг сўм қилиб кўрсатган.Аслида эса, оғзаки келишувга асосан улардан 700 минг сўмдан кам пул олмаган.\n- Мазкур ҳудудда менга тегишли бўлган 6 та нотурар бинодан 6 нафар тадбиркор ижара шартномаси асосида фойдаланмоқда, - дейди Орзигул Султонова. – Бу мамлакатимизда мулкдорларга берилган имконият ва енгилликлари самараси, албатта. Профилактик тадбир чоғида менга давлат солиқ хизмати ходимлари ижара шартномасида бинолар майдони ва ижара тўловларида тафовут борлигини кўрсатиб беришди. Ҳақиқатдан ҳам бунга эътиборсизлик билан қараган эканман. Давлат солиқ хизмати ходимлари камчиликларимни ҳеч қандай жаримасиз шу ернинг ўзида бартараф этишга кўмаклашдилар.\nШофиркон тумани Мустақиллик кўчасида жойлашган “Муҳаббат хайри саховати”масъулияти чекланган жамиятига тегишли савдо шохобчалари“Paykent Hotel Croup” ҳамда “Алишер Омад файз” корхоналарига ижарага берилган.\n“Paykent Hotel Croup”масъулияти чекланган жамияти ушбу бинодан умумий овқатланиш жойи сифатида фойдаланиб келмоқда. Бинонинг умумий майдони 1756 кв.м. ни ташкил этади. Ижара шартномасида бир йил учун атиги 5 миллион 600 минг сўм тўланиши кўрсатилган. Буёғига эса оғзаки келишув асосида иш юритилган.\n“Алишер Омад файз” масъулияти чекланган жамиятига фойдаланиш учун берилган дўконда дори воситалари савдоси йўлга қўйилган.Томонлар шартномада ижара ҳақини 3 миллион 186 минг сўм кўрсатишган. Бинонинг умумий майдони 44 кв.м ни ташкил қилса-да ижара тўлови ойига бор-йўғи 265 минг беш юз сўмдан тўғри келяпти. Паспортлаштириш жараёнида давлат солик хизмати ходимлари ижарага берувчи ва олувчига вилоятлар марказидан бошқа жойлардаги нотурар жойлар учун ижара ҳаки ҳар бир кв.мга олти минг сўм миқдорида ҳисобланишини билдирдилар.\n- Шофиркон шоҳ кўчасида жойлашган “Нисо” масъулияти чекланган жамиятига тегишли савдо дўконидан ижара шартномаси асосида фойдаланиб келмоқдаман, - дейди якка тартибдаги тадбиркор Нурмуҳаммад Тўев. - Ижарага берувчи билан тузилган шартномамизга мувофиқ, 3 йил давомида фойдаланиш учун жами 1 миллион 600 минг сўмлик ижара ҳақи белгиланган. Тўғрисини айтаман, ижарачига ҳар ойда 400 минг сўмдан ижара тўловини амалга ошириб келаётган эдим. Профилактик тадбир кунида давлат солиқ хизмати ходимлари менга бу оғзаки келишувимиз қонунга хилофлиги ва бу хатти-ҳаракатларимиз энг кам иш ҳақининг беш бараваридан ўн бараваригача миқдорда (1 миллиондан 2 миллионгача) жарима солишга сабаб бўлишини тушунтирдилар. Бундан тўғри хулоса чиқариб шу куннинг ўзида фаолиятимизни қонунийлаштириб қўйдик.\n- Олиб борилган кузатувлар ва профилактик тадбирлар жараёнида бу каби ҳолатлар бошқа ҳудудлардаги тадбиркорлик субъектларида ҳам кузатилди, - дейди вилоят ДСБ масъул ходими А.Очилов. - Мазкур тадбирлар давомида ижара шартномаси тузмасдан ишлаётган 170 нафарга яқин мулк эгаларининг ижарага олувчилар билан муносабатлари қонуний расмийлаштирилди.\nҲа, таассуфки, орамизда солиқ тўловидан қочиб, шохида эмас, баргида юраман, деган хаёлда юрганлар бор.Улар қонунга хилоф ҳар қандай ҳаракатнинг бир кун миси чиқишини унутишмасин.\nБухоро вилояти ДСБ Жамоатчилик билан алоқалар ва ҳуқуқий ахборот шўъбаси бошлиғи.


С витамини — Dilkashradio.com\nАссалому алайкум. Цитрус мевалар кўпчиликнинг жону дили. Ундан ташқари шамоллашнинг олдини олади. Бундай мевалар С витаминига бой. Аммо баъзан шундай бўладики, бу меваларни сотиб олишга қурбимиз етмайди. Шундай ҳолатларда дорихоналардан арзонгина «Аскорбинка» деган дорини сотиб оламиз. Бу дори ҳақида умуман нима биламиз? Бу дори чиндан мақтаганларича борми? Келинг, у ҳақида билиб оламиз. Тарих қайтарилади, деган гап бор. Худди шу ҳолат аспиринга ўхшаш С витаминига ҳам тегишли бўлиб қолди.\nАскорбин кислотаси ҳам халқда оммабоп дори бўлиб қолганди. Ҳамма ўз билганича фарзандларига, таниш-билишларига тавсия қиларди. Аста-секин аскорбин кислотасини оддий савдо расталари, магазинларда ҳам харид қиладиган бўлишди. 60 йилларда машҳур химик, Нобел мукофоти совриндори Лайнус Полингнинг «С витаминининг керакли миқдори шамоллашнинг олдини олади» деган фикри кенг тарқалган эди. Шу баҳона бўлдию, ушбу витамин шифокорлар назоратидан чиқиб, магазин, супермаркетлар ва дорихоналарда рецептсиз сотила бошланди. Аскорбин кислотасини катта дозада қабул қилиш одатий ҳолат бўлиб қолди. Бу ҳолат фармацевтик завод, фабрика ва савдо ташкилотларига миллиардлаб бойлик келтириш билан бирга бошқа витаминларни ҳам ишлаб чиқаришни йўлга қўйди.\nҲақиқатдан ҳам, аскорбин кислотасини юқори дозаларини қабул қилиш шамоллаш ва унинг аломатларини 20 фоизга камайтиради. Лекин, у касаллик бошлангандагина самарали бўлади. Бу витамин килограммлаб ейилса ҳам шамоллаш ва гриппнинг хуружини тўхтата олмайди. Шукурки, «истеъдодли» олимларнинг таҳлиллари нотўғри эканлиги кейинчалик аниқланди. Ушбу марказнинг директори профессор Баалс Фрай томонидан бутун жаҳон бўйича олиб борилаётган маълумотлар йиғилганда қизиқ воқеанинг гувоҳи бўлинди. Олинган маълумотлар олимларни довдиратиб қўйди. Натижаларга кўра, С витаминини катта дозада қабул қилиш билан шамоллашдан қутулиб бўлмас экан. Аксинча, уни катта дозада узоқ вақт қабул қилиниши хавотирли ҳолатни пайдо қилар, уйқусизлик, танани қизиб кетишига олиб келар экан.\nШунингдек, С витаминини катта дозада қабул қилиш инсулин гармонининг синтезлашини камайтириши, буйракларга салбий таъсири, қон босимининг кўтарилиши ва қон қуйилишига олиб келаркан. Ушбу далиллар яна бир бор шуни тасдиқлайдики, «Ҳамма дардга даво таблеткалар» даври ҳали етиб келмади. Шу сабабли саломатлик муаммолари билан ҳали ҳам шифокорлар шуғулланиши лозим. Аҳолининг бир қисми, телевизорлардаги рекламаларга ишониб, витаминларни дорихоналардан шифокор тавсиясисиз харид қилишади. Бошқа бир гуруҳи эса умуман витаминлар қабул қилмайди, уларнинг фикрича юртимизда етиштирилаётган мевалар, сабзавотлар, полиз маҳсулотлари организмни витаминлар билан тўла таъминлаб бера олади. Дорихоналардан сотиб оладиган витаминлар эса химия махсулоти. Шунинг учун уларнинг фойдасидан зарари кўпроқ. Азиз опа-сингиллар бизнинг суҳбатларимиз орқали дори-дармонлар ҳақида етарлича маълумотга эга бўлсангиз, оғриган яқинларингизга яхшироқ ёрдам бера оласиз.


Туманларда 25.04.2020 14:04\nСергели тумани ҳокимлигида Тошкент шаҳар ҳокимининг биринчи ўринбосари Х.Шакиров раҳбарлигида туманда фаолият юритаётган ишбилармон, тадбиркорлар билан учрашув ташкил этилди.\nКоронавирус пандемияси шароитида эҳтиёжманд оилалар ва қарияларни қўллаб-қувватлаш мавзуларида фикр алмашилди.\n“Саховат ва кўмак” жамғармаси тадбиркорларга таянади. Сергели тумани тадбиркорлари ҳам ҳозирги вазиятдан тўғри хулоса чиқариб, эҳтиёжманд аҳолини қўллаб-қувватлашга тайёр эканликларини баён этдилар.\nТадбиркорларга ўз навбатида бу борада қатор имтиёз ва имкониятлар берилиши хусусида маълумотлар берилди.\nКуч бирликда, ҳамжиҳатликдадир, давлатимиз ва ҳукуматимизнинг оқилона сиёсати, саховат ва хайрия ёрдамлари ва табиийки кучли иродамиз билан коронавирусни албатта енгамиз!\nТошкент шаҳар прокурорининг катта ёрдамчиси И.Айдусов, Сергели туман прокурори Л.Рахманов, туман ИИО ФМБ бошлиғи З.Атаев, туман ДСИ бошлиғи Ж.Эргашевлар билан биргаликда тумандаги электр кабель ишлаб чиқаришга ихтисослаштирилган "PROCAB" МЧЖ ҳамда қурилишга ихтисослаштирилган “Megapolis building” МЧЖ ларга бориб уларда мавжуд муаммолар ўрганилди ва уларни бартараф этиш чоралари кўрилди.\nШунингдек, жамият ишчиларини карантин қоидаларига риоя қилишлари бўйича тегишли кўрсатмалар берилди.\nТошкент шаҳар прокуратураси бўлим бошлиғи А.Таджибаев, Яшнобод туман прокурори О.Азимов, ўринбосари С.Джумабаев ва туман ҳокими ўринбосари К.Абдурахмоновлар "Unlimited Business" МЧЖнинг кўп қаватли турар жой мажмуаси қурилиш ишлари билан танишиб, мавжуд муаммоларни ҳал қилиш юзасидан масъулларга кўрсатмалар беришди.\nПойтахтимиздаги “Ишга марҳамат!” Мономарказида Яшнобод тумани ҳокими Хожиакбар Тиллашайхов, Тошкент шаҳар ҳокимининг иқтисодиёт ва тадбиркорлик масалалари бўйича биринчи ўринбосари Хотамбек Шакиров ишлаб чиқариш корхоналари раҳбарлари ҳамда тадбиркорлик субъектлари вакиллари билан учрашди.


Жиззахда KIA автомобилларининг энг янги моделлари ишлаб чиқарилади\nЖиззах эркин иқтисодиёт зонасидаги ADM-Jizzakh заводида ноябрь ойидан бошлаб энг янги моделлардан бўлган KIA Seltos ва KIA К5 автомобилларини йиғиш бошланади. Бу ҳақда «Дарё»га Roodell компанияси матбуот хизмати хабар берди.\nЗавод мультибренд хусусиятига эга бўлиши кўзда тутилган — келгусида у ерда жаҳонга машҳур бошқа бир қатор брендлар автомобилларини ишлаб чиқариш ҳам йўлга қўйилади. Ўзбекистонда ишлаб чиқарилган автомобиллар ҳамкор дилерлик тармоқлари орқали МДҲ давлатларига экспорт қилинади.\n«Мутлақо янги бўлган хусусий авто ишлаб чиқаришнинг йўлга қўйилиши — Ўзбекистон бозори учун шунчаки тижорат янгилиги эмас, балки олиб борилаётган янги ислоҳотлар, ҳам инвесторлар, ҳам истеъмолчилар учун янги шароитларнинг яратилиши натижасидир. Ишонч билан айтишимиз мумкинки, мамлакатда ҳақиқатан ҳам автомобиль тарихининг янги даври бошланмоқда, у бира тўласи бир нечта глобал автомобиль брендларининг ишлаб чиқарила бошлаши, яъни ўзбек бозорига кириб келиши билан боғлиқ.\nБиз янги инвесторлар учун макон, бутловчи қисмларни ишлаб чиқариш ва дистрибуциялаш бозорини шакллантириш, дилерлик ва логистика марказларини қуриш учун шароит яратмоқдамиз. Фаолиятимизнинг дастлатки йилида турли учта машҳур автобрендларнинг автомобилларини ишлаб чиқаришни йўлга қўйишни режалаштирганмиз», — деб таъкидлаган Рооделл бош директори Данияр Давлетияров.\nҚайд этилишича, айни пайтда Жиззах ЭИЗда завод қурилишининг якуний босқичи давом этмоқда ва турли конфигурацияга эга бўлган автомобилларни ишлаб чикариш учун мўлжалланган иккита технологик линиясини ўрнатиш бўйича тайёргарлик ишлари олиб борилмоқда.\nБиринчи босқичда заводнинг ишлаб чиқариш қуввати йилига 25 минг донани ташкил этади. Иккинчисида — 2022 йил якунига қадар пайвандлаш, кузовни бўёқлашва йиғув цехлари ишга туширилганидан кейин ушбу кўрсаткич 100 мингтага кўпаяди.\nUzAuto Motors автомобиль нархларини туширмаслик учун судга шикоят қилди\nЎзбекистонда ишлаб чиқарилаётган автомобиль турлари ҳар 5 йилда янгиланади\n2020 йил октябръ ойидан бошлаб Skoda Kodiaq ни сотиб олишингиз мумкин...\nLamborghini эгаси ўзининг суперкари юкхонасида тарвуз сотмоқда (фото)


Ўзбекистонга электрон виза олиш учун қайси давлат фуқаролари энг кўп мурожаат қилди? » Ўзбекистон янгиликлари – Zamin.uz\n2018 йил 15 июлдан бошлаб Ўзбекистонда туристик мақсадларда мамлакатга кириш учун электрон визаларни расмийлаштириш ва бериш тизими жорий этилди. Kun.uz хабар беришича, жорий йилнинг 15-19-июль кунлари 534 нафар хорижлик фуқаро электрон визани олиш учун мурожаат қилган.\n35 мамлакатдан электрон виза олиш учун ариза берилди. Улар орасида Хитой, АҚШ ва Буюк Британия етакчилик қилмоқда. Хусусан, Хитойдан 100та мурожаат, АҚШ - 82, Буюк Британиядан 54 та мурожаат келиб тушди.\nТаъкидланганидек, 265 нафар фуқаро визаларни олиб бўлди, 269 мурожаат эса тегишли ташкилотлар томонидан кўриб чиқилмоқда.\nХабар қилинишича, рад жавобини бериш ҳолатлари кузатилмаган.\nЭслатиб ўтамиз, ушбу тизим хорижий фуқароларнинг республиканинг чет элдаги дипломатик ваколатхоналари, консуллик муассасаларига туристик визани расмийлаштириш учун мажбурий мурожаат қилиш тартибини бекор қилишини назарда тутади.\nЧет эл фуқаросига электрон визалар Ўзбекистон ҳудудида 30 кун муддат давомида бир марта бўлиш учун берилади. Виза берилган кундан бошлаб 90 кун давомида амал қилади.\nЭлектрон визани расмийлаштириш ва рўйхатдан ўтказиш учун аризаларни кўриб чиқиш муддати ариза топширилган кунни ҳисобга олмаган ҳолда икки иш кунини ташкил этади.\nЭлектрон визани расмийлаштириш учун ариза Ўзбекистон Республикасига ташриф буюриш режалаштирилган санадан камида уч иш куни олдин тақдим этилиши керак.\nЭлектрон визани бериш тўғрисидаги мурожаатни кўриб чиқиш учун консуллик йиғими - 20 АҚШ доллари.\nТўлов халқаро тўлов тизимлари орқали электрон кўринишда амалга оширилади.\nБош саҳифа » Ўзбекистон » Ўзбекистонга электрон виза олиш учун қайси давлат фуқаролари энг кўп мурожаат қилди?\n13:15 Тошкентда АҚШнинг миллий байрами нишонланди\n12:56 Тижорат банклари пластик карта эгаларидан тўлов вақтида шахсини тасдиқловчи ҳужжат талаб қилишга ҳақли


БОЛА ТЕНГДОШЛАPИГА ҲАВАС ҚИЛИБ ЯХШИ ТОМОНГА ЎЗГАPАДИ - AmuNews.uz - энг сўнгги янгиликлар\nБОЛА ТЕНГДОШЛАPИГА ҲАВАС ҚИЛИБ ЯХШИ ТОМОНГА ЎЗГАPАДИ\nБолалар – бизнинг келажагимиз, эртанги кунимиз давомчилари. Намунали хулқ-атворга эга фарзанди билан ота-она билан бирга ҳар бир маҳалладоши, устоз-мураббийлари, дўстлари ҳам фахрланиб юришади.\nЛекин баъзан билиб-билмай ҳуқуқбузарликлар содир этган болалар билан ишлашишимизга тўғри келади. Туман ИИБ ҳуқуқбузарликларнинг олдини олиш гуруҳи вояга етмаганлар ўртасида назоратсизлик ва ҳуқуқбузарликлар профилактикаси гуруҳида 8 нафар вояга етмаган ўсмирлар ҳисобда туради. Ёзги таътил кунларида ИИБ нозирлари бу болалар тарбияси билан жиддий шуғулланишди. Уларнинг бўш вақтларини мазмунли ўтказишлари, спорт билан шуғулланишлари ва ҳар хил тўгаракларга мунтазам қатнашишлари учун шароитлар яратилди. "Камолот” ЁИҲ туман Кенгаши мутахассислари билан ҳамкорликда маҳаллаларда, оилаларда суҳбатлар, маънавий-маърифий тадбирлар ўтказилди.\nНафақат профилактик ҳисобда турувчи вояга етмаганлар, балки туманимиз маҳаллаларида яшовчи барча оилалардаги ўсмир болаларнинг ёзги таътил даврида бўш вақтларини қандай ўтказаётганлари гуруҳимиз томонидан доимий назорат қилиб борилди. Натижада кўпчилик маҳаллаларда ота-оналар фарзандларига тўгаракларда қатнашишга рухсат беришмаётганлари аниқланди. Кўпчилик ҳолатларда ота-она томонидан назоратсиз қолган, қаерда, нима ишлар билан шуғулланаётгани суриштирилмаган ўсмирларнинг, чўмилиш таъқиқланган ҳудудларда чўмилаётган ҳолатлари аниқланди ва бунга ўз вақтида чек қўйилди. Айниқса, ҳуқуқбузарлик содир этган боланинг хулқи ота-онаси, устози ва маҳалла фаоллари олдида муҳокама этилиб, изза қилиниши яхши натижалар бермоқда.\nГуруҳимиз ходимлари "Камолот” ЁИҲ туман Кенгаши, ОФЙ ва МФЙлар ҳузуридаги Вояга етмаганлар билан ишлашиш комиссиялари билан ҳамкорликда ўтказган "Ёз – ўтмоқда соз”, "Ёз - 2016” тадбирларида минглаб ўсмир-ёшлар иштирок этишди. Ана шу тадбирлар доирасидаги турли спорт мусобақалари, тўгараклар машғулотлари, назаримда ўсмир-ёшларимиз учун ёзги таътил пайтида ҳам жисмонан, ҳам ақлан тобланиш палласи бўлди.\nМана, ёзги таътил пайти ҳам тугаб, барча ўқув масканларида янги ўқув йили бошланди. 2016-2017 ўқув йилининг ҳар қачонгидан ҳам муваффақиятли ўтиши учун гуруҳимиз нозирлари "Ўқувчи”, "Давомат” тадбирларини ҳозирданоқ бошлаб юборишди.\nтуман ИИБ инспектори, катта сержант.


“InFinBank” АТБ корпоратив облигациялари очиқ савдода - Выгодные вклады, кредиты, ипотека в Узбекистане\n“InFinBank” АТБ корпоратив облигациялари очиқ…\n22 август куни “Тошкент” РФБ очиқ савдоларида инвесторлар “InFinBank” АТБ нинг йиллик 16% даромадга эга, муддати 2 йил бўлган корпоратив облигацияларини сотиб олишлари мумкин.\nБугунги кунгача облигацияларни жойлаштириш бошланган санадан 164 кун ўтди. Эртага облигацияларни сотиб оладиган инвестор уларнинг сўндириш муддатигача атиги 556 кун кутиши керак бўлади.\nОблигацияларнинг номинал қиймати – 1 000 000 сўм. Ҳар битта кейинги кунда облигациянинг нархи тўпланган даромад миқдорига ёки 0,04384% га ошади, 22 август ҳолатига облигациялар нархи 1 032 000 сўмни ташкил этади.\nҲар битта купон даври 90 тақвим кунига тенг.\nСавдонинг комиссион иштирокчилари:\n– “Тошкент” РФБ – 10 млрд. сўмгача бўлган битимдан 0,05%;\n– Марказий депозитарий – облигациялар борасидаги ҳар бир битим бўйича (сотиб олиш ёки сотиш) битим суммасидан 0,0075% ёки 55 750 сўмдан кам бўлмаган миқдор;\n– “Kapital-Depozit” МЧЖ инвестицион воситачиси – 0%.\nОблигация сотиб олишни истаган барча юртдошларимиздан қуйидаги рақамларга қўнғироқ қилишларини сўраймиз: (71) 286-20-31, 286-20-32.\nКатегория: InfinBank 22.08.2019\nОлдинОлдинги макола:InfinBANK биносида ўтказиладиган “очиқ эшиклар” кунида кутиб қоламизКейингиNext post:Автокредит


Бош сахифа > Янгиликлар > Ўзбекистонда бир соат давомида тўлов терминаллари иши тўхтаб қолди\nUZCARD тизимида вақтинчалик узилиш кузатилди. 2017 йилнинг 11 июль куни соат 16:05 дан 17:05 га қадар Ўзбекистонда тўлов терминаллари иши тўхтаб қолган.\nЯгона Умумреспублика Процессинг Марказининг хабар беришича, ушбу вақт давомида мобиль POS-терминалларнинг процессинг маркази серверлари билан алоқаси йўқолиб қолган. Ҳодиса алоқа ускуналари ишидаги узилишлар туфайли рўй берган.\nЯгона Умумреспублика Процессинг Маркази PR-хизмати вақтинчалик ноқулайлик учун узр сўради.


«Арсенал»нинг Премьер-лига давридаги энг яхши футболчилари рамзий жамоаси: Анри, Виейра ва бошқалар!\n13 ноябрь, 2020, 10:00\nТеглар:Арсенал | Арсен Венгер | АПЛ | ЕЧЛ\n"Тўпчилар"нинг шонли вакилларини ёдга оламиз.\n«Арсенал» Англия клублари орасида энг совриндорларидан ҳисобланади. Клуб тарихида “туманли Альбион”нинг энг яхши ўйинчилари ва жаҳон даражасидаги юлдузлар ҳам тўп сурган. Шу сабабли, уларни ёдга олиш кишига ўзгача завқ бағишлайди. 2003-2004 йилги мавсумда бутун Европани зир титратган «тўпчилар»нинг рамзий жамоасини тузиб чиқиш эса икки карра ёқимли иш.\nДемак, «Арсенал»нинг Премьер-лига давридаги энг яхши футболчиларидан иборат бўлган рамзий жамоасини тузишни бошлаймиз!\nДарвозабон: Дэвид Симен\n2003-2004 йилги мавсум футбол мухлислари томонидан «енгилмаслар» даври сифатида ёдда қолган. Барча «Арсенал»ни «енгилмаслар жамоаси», деб атарди. Айнан ўша мавсумда Йенс Леманн клуб дарвозасини қўриқлаган бўлишига қарамай, биз айнан Дэвид Сименни рамзий жамоа учун муносиб кўрдик. Англиялик афсона мамлакат 1-дивизиони «Премьер-лига», деб аталмасидан олдин, 1992 йилда лондонликлар билан ички чемпионатни ютган ва 2003 йили «Манчестер Сити»га йўл олгунига қадар клубнинг мутлақ 1-рақамли дарвозабони бўлган. Бу вақт оралиғида кипер «канонирлар» билан 325 та ўйин ўтказиб, икки марта Премьер-лигада ғолиб бўлган. У кетганидан кейин «Арсенал» бу қадар стабил ўйин намойиш этувчи дарвозабонни ҳанузгача топа олгани йўқ! Қайд этиш жоизки, клуб тарихида фақатгина Рей Парлор ундан кўпроқ ўйин ўтказган.\nЎнг қанот ҳимоя: Лорен Майер\nУшбу позиция учун 2 та таниқли ҳимоячи номзоди бор эди: Ли Диксон ва Лорен Этаме Майер. Диксон «канонирлар» билан Лоренга қараганда анча кўпроқ ўйин ўтказганига қарамай, мухлислар ва мутахассислар рамзий жамоа учун Лоренни мосроқ кўришади. Сабаблар етарлича. Ли Диксон АПЛда 2 марта ғолиб чиққан ва умумий миқдорда 305 та ўйинда майдонга тушган, Лоренда эса бу сон 195 тани ташкил этади ва унда ҳам 2 та Премьер лига кубоги бор. Бундан ташқари, камерунлик футболчи 2003-2004 йилги мағлубиятсиз кечган мавсумда ҳам клубнинг асосий фигураларидан бири бўлган. Ўша пайтларда у «тўпчилар»нинг алмаштириб бўлмас ўйинчисига айланган эди. Айнан мана шу жиҳатлар туфайли Лорен Диксонни ортда қолдирган.\nМарказий ҳимоя: Тони Адамс\nШубҳасиз, у клуб тарихидаги энг буюк футболчилардан бири! Премьер-лига даврида «канонирлар» сафида Стив Боулд, Коло Туре, Мартин Киоун сингари кучли марказий ҳимоячилар ҳам тўп сурган, аммо уларнинг ҳеч бири Адамс каби ҳаётий ва рамзий маънога эга эмас. Сабаби, у клуб билан Англия чемпионати «Премьер-лига», деб номланмасидан аввал ҳам 2 та кубокни, янги форматга ўтганидан сўнг ҳам 2 та чемпионликни қўлга киритган ягона футболчи ҳисобланади. Адамс «тўпчилар» сафида умумий 255 та учрашув ўтказиб, уларнинг 115 тасини қуруқ ўтказган ҳамда 12 та гол уришга муваффақ бўлган. 2002 йилда истеъфога чиққан футболчи ҳанузгача клубнинг мудофаа юраги ва энг буюк сардорларидан бири сифатида эсланади.\nМарказий ҳимоя: Сол Кемпбелл\n«Шпорлар» собиқ юлдузининг 2002 йилда ҳамшаҳар клубга ўтиши футбол тарихидаги энг кутилмаган трансферлардан бири сифатида тан олинган. Чунки, у 30 йил ичида «Тоттенҳем»дан «Арсенал»га ўтган илк футболчига айланган эди. Нима бўлган тақдирда ҳам, у лондонликлар учун омадли трансфер бўлган ва 4-5 мавсум ичида ўзини клуб тарихига муҳрлаб қўя олган.\nКемпбелл фаолиятини якунлаётган Адамс учун идеал ўринбосар бўлган ва тез орада ҳимоя тўртлигидан жой ололгани билан ҳам бошқалардан ажралиб турган. Ажойиб ўйинлари билан Арсен Венгер жамоасига илк мавсумидаёқ ҳам АПЛ, ҳам Англия кубогини ютишга ёрдам берган футболчи, келаси мавсумларда марказда Коло Туре билан ажойиб дуэт ҳосил қилиб, 2004 йилги «енгилмаслар мавсуми»да ҳам ўзини кўрсата олган. Шу тариқа, у бу жойдан муносиб ўрин эгаллаган.\nЧап қанот ҳимоя: Эшли Коул\nПремьер-лиганинг энг кучли чап қанот ҳимоячилари орасида Найжел Уинтерберн ҳар доим эътироф этилади, у «Арсенал» сафида 270 ўйин ўтказган ва клуб афсоналаридан бирига айланган. Бироқ 156 ўйинда майдонда ҳаракат қилган Эшли Коул рамзий жамоа учун муносиброқ, дея кўрилмоқда. Сабаби, у ўз авлодининг энг кучли қанот ҳимоячиси бўлган. «Канонирлар» сафида 2 та Премьер-лига кубогини боши узра баланд кўтарган футболчи, «Арсенал» академиясидан чиққан энг яхши истеъдодлардан бири сифатида доим эътироф этилади. Тўғри, у «Челси»га ўтиб кетганида кўпчилик мухлислар унга нафрат билан қараганди, бироқ унинг кўрсатган хизматлари буларнинг барчасини ювиб кета олган.\nВингер (ўнг қанот): Рей Парлор\n«Тўпчилар» сафида Рей Парлордан кўра кўпроқ ўйинда майдонга тушган футболчини топиш имконсиз. У клуб учун энг кўп ўйин ўйнаган футболчи ҳисобланади - умумий ҳисобда 333 та матч! Одатда, усиз ўтган ўйинлар Венгер учун жуда қийин ўтган. 2004 йили у «Арсенал»дан «Мидльсбро»га трансфер қилинади. Бунгача у 3 марта Премьер-лигада ғолиб чиқади ҳамда жамоанинг мутлақ алмаштириб бўлмас ўйинчисига айланади. Парлор - клуб афсонаси. Усиз «Арсенал» ХХI аср бошидаги муваффақиятларига эриша олмасди. Бу жуда кўплаб мутахассислар томонидан ҳам эътироф этилгани бор гап.\nТаянч ярим ҳимоя (марказ): Патрик Виейра\n1996 йилда Хайберида «Шеффилд Уэнсдей»га қарши ўйиннинг 2-бўлимида захирадан майдонга тушиб, ўз дебютини амалга оширган куниёқ Арсен Венгер ажойиб иқтидорнинг «ҳидини сезади» ва унинг ўсишига жуда катта ёрдам беради. Патрик «канонирлар» сафида шу қадар ўсишга эришадики, ҳатто унга сардорлик боғичи ҳам ишониб топширилиб, кўп бора рамзий жамоалардан ҳам жой олган. Айнан унинг сардорлигида клуб мағлубиятсиз мавсумини ўтказади. Франциялик футболчи 2005 йилда «Ювентус»га кетар экан, АПЛда 279 та ўйин ўтказиб, ўз номини тарихга муҳрлаб қўйишга улгурган эди.\nТаянч ярим ҳимоя (марказ): Жильберто Силва\nМарказий ярим ҳимоя зонаси учун номзодлар орасида Виейрага бир қанча топ шериклар мавжуд. Эммануэль Пети 1997-98 йилги мавсумда француз билан ажойиб жуфтлик ҳосил қилиб, чемпионлик учун муносиб ҳисса қўша олган. Сеск Фабрегас шимолий Лондонда ҳақиқий топ-даражага кўтарилган, Санти Касорла ҳам бу позицияда жуда яхши ўйинларни намойиш этган. Лекин Венгернинг ўзи ҳам Жилбертони бу жой учун муносиб кўришларини исташини айтган. 2002 йилги Жаҳон Чемпионатида Бразилия сафида чемпионликни қўлга киритганидан сўнг, Лондон клубига ташриф буюрган футболчи бу ерда 6 та ажойиб мавсумни ўтказади ва мухлислар томонидан «кўринмас девор» дея эътироф этилади. Айнан «енгилмаслар мавсуми»даги ажойиб ўйинлари эвазига ҳам у бу жойдан муносиб ўрин эгаллаган.\nВингер (чап қанот): Роберт Пирес\nДастлаб, АПЛга мослашиб кетиши бироз қийин кечган, лекин кейинчалик Премьер-лига тарихидаги энг яхши легионер футболчилардан бири сифатида эътироф этилган Роберт Пирес лондонликларнинг ҳақиқий фахри бўлган. Шимолий Лондонда у 2 та Премьер-лига кубогини қўлга киритган ҳамда умумий 189 та матчда 69 та гол уриб, 41 та голга ассистентлик қилган. Коул-Пирес-Анри учлиги ўз вақтида «Арсенал»нинг чап қанотида дашатли трио ҳосил қилиб, рақиблар ҳимоясини тор-мор келтиришган.\nПиреснинг энг яхши мавсуми - 2002 йилги чемпионлик мавсуми ҳисобланади. Ўша мавсумнинг март ойида тиззасидан жиддий жароҳат олиб, мавсумни шу билан якунлашга мажбур бўлганига қарамай, йил якунларига кўра у Англияда «Йилнинг энг яхши ўйинчиси», деб топилади! Мавсум сўнгида Премьер-лига кубогини кўтарар экан, «Арсенал»нинг бутун таркиби унинг олдида бош эгиб, таъзим қилишади ҳамда унга қойил қолишади. Айни шу воқеа тарихга муҳрланган.\nҲужумчи: Денис Бергкамп\nЯн Райт Бергкампнинг «Арсенал»даги фаолиятини бир оғиз гап билан жуда ажойиб таърифлай олган: «У клуб томонидан амалга оширилган энг яхши трансфердир!»\nДарҳақиқат, Денис Лондон клубининг энг яхши ўйинчиси ва мухлисларнинг севимлиси бўлган. 1995 йилда «Интер»дан «Арсенал»га келган голланд, бу ерда 11 йил қолган ҳамда Премьер-лигада учта ғолибликни қўлга киритган. Бундан ташқари, 1998 йилда лиганинг энг яхши ўйинчиси, деб ҳам тан олинган. У умумий миқдорда 315 учрашувда майдонга тушиб, 87 та гол урган ва 94 та голга ассистентлик қилган.\nМана шундай шарафли фаолияти эвазига клуб Денис Бергкамп фаолиятини якунлагач, «Эмирейтс» стадионида унга бронза ҳайкал ўрнатган: бу ҳақиқий шараф!\nҲужумчи: Тьерри Анри\nАнри - «Арсенал»нинг барча даврлардаги энг яхши тўпурари!\nАрсен Венгер томонидан «Ювентус»дан арзон нархга сотиб олиб, Лондонга олиб келинган футболчининг «Эмирейтс»да бу қадар муваффақиятларга эришишини биров тасаввур ҳам қилмаганди. Мураббий томонидан марказий ҳужумда қайта кашф этилган футболчи, шубҳасиз, Премьер-лиганинг энг буюк футболчиларидан бирига айланган: 258 та ўйинда 175 та гол уриб, 74 та голга ассистентлик қилган! Бундан ташқари, у «тўпчилар» билан 2 карра АПЛ ғолиби бўлган ва 4 бора АПЛ «Олтин бутса»сини қўлга киритган. 2 марта Англияда «Йил ўйинчиси» дея тан олинган тирик афсона 2007 йилда клубни тарк этади ва «Барселона»га йўл олади.\nБош мураббий: Арсен Венгер\nҲеч шубҳасиз, 22 йиллик фаолияти давомида «Арсенал»ни оёққа турғизган ва совринлар қўлга киритилишига замин яратган мураббий! У машҳур нашрлар томонидан бутун футбол тарихидаги энг кучли мураббийлар қаторига ҳам киритилгани бежиз эмас. Ҳозирда Венгер ФИФА ташкилотида мутахассис сифатида фаолият юритмоқда.\nЙенс Леманн - клуб тарихида энг кўп ўйин ўтказган дарвозабон бўлсада, у захира учун муносиб кўрилмоқда;\nМартин Киоун - Кемпбелл ва Адамсдан кейинги энг яхши ҳимоячи;\nЯн Райт - Анри ва Бергкампнинг ортидаги ажойиб плеймейкер;\nФредди Юнгберг - клубдаги 9 йиллик фаолияти ва 2002 йилги чемпионликдаги муносиб ҳиссаси учун;\nСеск Фабрегас - бирорта соврин ютолмаган бўлсада, топ-даражадаги ўйинлари билан мухлислар ёдида қолганлиги учун;\nСанти Касорла - ўз фаолиятидаги чўққи даври учун;\nМарк Овермарс - 90-йиллар охирида «Арсенал»нинг ҳақиқий юраги бўлгани учун.


Опубликовано: 15.02.2017 17:57 | Автор: ТИИ 1 курс талабаси Ойбек Сотторов | Печать | E-mail\nҲар қандай қилинаётган ёки қилинадиган ишниннг маълум асоси ва негизи бўлади. Шу асосни билмаслик, уни ўрганмаслик ўша ишнинг самарасини йўққа чиқаради. Шу маънода Исломнинг ҳам маълум асоси бор. Бу асосни яхши тушуниб олиш ибодат деб қилинган амалларнинг самарали бўлишига сабаб бўлади. Динимизнинг асоси тавҳид ҳисобланади. “Тавҳид” сўзи луғатда “яккалаш”, яъни кўп ададда эканини инкор қилиш, якка эканини эътироф этиш маъносини англатади. Истилоҳда эса тавҳид инсоннинг Аллоҳга ширк келтиришнинг турли кўринишларидан сақланиши ва Аллоҳ таолони зотида ҳам, сифатларида ҳам, ишларида ҳам, исмларида ҳам, ҳукмларида ҳам шериги йўқ, деб эътиқод қилишидир.\nЭътибор берадиган бўлсак, ояти карималарда, асосан, ё тавҳид аҳлининг ҳақлари ва мақтовлари баён қилинган ёки тавҳиднинг зидди бўлган ширкдан қайтариш ва унинг зарарли оқибатлари баён қилинганига гувоҳ бўламиз. Чунки Қуръони карим оятлари қуйидаги маънолардан бирига далолат қилади:\n– Ёлғиз Аллоҳга ибодат қилишга чақириб, Ундан ўзгага ибодат қилишдан қайтарган. Бу ҳам бандадан талаб қилинган тавҳиддир;\n– Ширк аҳли учун дунё ва Охиратда бериладиган азобдан хабар берилган. Бу эса тавҳид ҳукмидан чиққанларнинг жазоси хабаридир.\nШу маънода уламолар Қуръони карим тавҳид баёни ва унинг ҳукмларидан иборатдир, деганлар.\nМасалан, “Фотиҳа” сураси маъноларига эътибор берадиган бўлсак, унинг тўлалигича тавҳид ҳақида эканига гувоҳ бўламиз:\n– “Алҳамду лиллаҳи Роббил аламин” (Барча мақтов, шукрлар оламларнинг тарбиячиси Аллоҳга бўлсин). Бу оятда оламларнинг тарбиячиси ёлғиз Аллоҳ экани, шунинг учун ибодат ҳам фақат Унгагина қилиниши лозимлиги, яъни тавҳид баён қилинган.\n– “Ар-роҳманир-Роҳим” (У Роҳман ва Роҳиймдир). Бу оят Аллоҳ таолони мазкур исм ва сифатларида ягона деб билиш лозимлигига далолат қилади. Шунга кўра, бу оят ҳам тавҳид хабаридир.\n– “Малики явмид-дин” (У Қиёмат кунининг подшоҳидир). Бу оят ҳам тавҳид хабаридир.\n– “Ийяка наъбуду ва ийяка настаъин” (Сенгагина ибодат қиламиз ва Сендангина ёрдам сўраймиз). Бу оят ҳам тавҳид хабаридир.\n– “Иҳдинас-сиротол мустақим” (Бизни тўғри йўлга ҳидоят қилгин). Бу оят Аллоҳ таолодан тавҳид йўлига йўллаш сўровини ўз ичига олган.\n– “Сиротоллазина анъамта алайҳим” (Ўзинг неъмат берганларнинг йўлига (бошлагин). Бу оят тавҳид аҳли йўлининг баёнидир.\n–“Ғойрил мағзуби алайҳим валаз-золин” (Ғазабга дучор бўлганларнинг йўлига эмас, адашганларникига ҳам эмас). Бу оят қастдан ва жоҳиллик билан тавҳид йўлидан тонганларнинг сифатлари баёнидир.\nДемак, тавҳид Ислом динининг асоси ва шиори ҳисобланади.\nШунга асосан, тавҳидга зид бўлган бирор сўз ва амални содир этиб қўйишдан Аллоҳ таолодан паноҳ сўраймиз ва У Зотнинг тавфиқи билан: “Аллоҳ бирдир, Унинг шериги йўқдир, мулк ҳам, ҳамду сано ҳам Уникидир. Тирилтирадиган ҳам, ўлдирадиган ҳам Удир. У ҳеч қачон ўлмайдиган доимий тирикдир. У барча нарсага қодирдир”, – деймиз.


Ўн олтида қиз узатманг, ёр-ёр - 26 Сентября 2016 - www.SheJoT.CoM\nГлавная » 2016 » Сентябрь » 26 » Ўн олтида қиз узатманг, ёр-ёр\n— У нима деганингиз? — Гулбаҳор опа нимага шама қилаётганини фаҳмласа ҳам сир бермади.\n— Ўғлим ўқиган қизларга уйланмайман, деди. Суриштириб-суриштириб охири онаси ўпмаган, ўн олти ёшли қизни олиб бердим…\n— Яхши қилибсиз, бахтли бўлишсин, — деди Гулбаҳор опа келиннинг ота-онаси розилик берганига ҳайрон бўлиб. Аммо тиксўзлиги тутиб, ичидагини тилига чиқаришдан ўзини тиёлмади: — Ёшгина қизни келин қилишга қилибсиз, лекин уни тарбиялаб олишга сабрингиз етармикан?\n— Нега мен тарбиялар эканман?! Онаси шунча йилдан буён тарбиялагандир-да, — зарда қилди Зумрад опа. — Сиз ҳам қизингизни тезроқ узатинг, ёши ўтса танлайдиган бўлиб қоларкан. Ўғлим худди шундай қилди, бирини ўқиган дейди, бошқасини «модница» дейди… Хуллас, кўндиргунча роса қийналдим.\n— Майли, ўзини мустақил эплай оладиган йигит чиқса узатарман, — деди Гулбаҳор опа.\nДугонаси билан хайрлашган Зумрад опа ичида қувонди. Бир пайтлар ўртоғининг қизини сўраб борганда, «ўқишни тугатсин, кейин узатаман. Бўлмаса, ўқишни ҳам, рўзғор ишини ҳам қойил қилмай ўзини ҳам, қайнонасини ҳам қийнаб қўяди», деб бермаганди.\n— Ойижон, киноларда бошқача кўрсатишади-ку… Чақалоқларга қарашга энагалар, бувилар ёрдам беришади. Туғруқхонадан келган аёлни эса авайлаб-асрашади… Рўзғорнинг ҳамма иши менинг зиммамда, кун бўйи чарчаганимдан кечаси билан йиғлаб чиқадиган боламга қарай олмаяпман. Нима қилай?.. — дея йиғлаганча онасининг елкасига бошини қўйди.\nЭнди Зумрад опа «ношуд, кунда-кунора касал бўладиган» келинидан нолишни бошлади. «Биз ҳам туққан эканмиз-да, туғруқхонадан келибоқ хамир қориб, нонлар ёпиб кетаверардик», деб эшиттириб пичинг қиларди.\nБир гал ярим тунда чақалоқининг қаттиқ йиғисидан уйғониб кетган Зумрад опа ўғлининг хонаси эшигини тақиллатди. Ҳеч ким жавоб бермади. Келини билан ўғлининг исмини айтиб чақирди, яна жимжитлик. Чақалоқнинг янада қаттиқроқ чириллаб йиғлашига чидай олмай, охири келиннинг хонасига тўғри кириб борди… Кирса, келини хонанинг бир томонида бешик бошида ухлаб ётар, ўғли эса бошқа бурчакда турган коляска ёнида қотиб ухлаб ётишарди. Зумрад опа келинини туртиб уйғотди.\n— Туринг-ей, болани ўлдириб қўясиз-ку, бола бечорани қорни очиб кетган, бунинг ухлаб ётишини-чи!\n— Ҳой, нега коляскани тебратасан, бола бу ёқда-ку! — ўшқирди Зумрад опа.\n— Ойи? — энди ўзига келган ўғли онасига ҳайрон бўлиб қаради. — Туни билан ухламайди бунингиз. Гоҳ бешикда, гоҳ коляскада, гоҳ қўлда тебратамиз, — деди нолиб.\n— Сен нима деб ўйлагандинг, болалар ўз-ўзидан катта бўлардими? Ана шундай қийинчиликлар, уйқусиз тунларга чидаб, сабр қилиб сенларни катта қилганман! Ҳамманинг боласи ҳам шу, фақат сенинг хотининг нозикойим. Битта болани эплай олмайди!..\n— Менга қаранг, келинпошша, сиз уйда ўтирибсиз маза қилиб, ўғлим ҳар куни ишга бориши керак. Индамасам, кечаси билан унга бола қаратсиз, бурнидан ип ўтказиб олмоқчи бўлсангиз, хомтама бўласиз! Битта болани эплай олмасангиз қанақа хотинсиз?\nКелин ер чизди. Эрини ўйлаб виждони қийналди.\n— Кечиринг, ойижон бундан кейин ўзим қарайман. Фақат… бола ухлаши учун нима қилиш керак, билмайсизми? — келинининг кўзини мўлтиратиб туришидан бироз кўнгли юмшаса-да, сир бой бермади.\n— Нима қилардингиз, ухламасдан қарайсиз-да! Баъзида болалар уйқусини адаштиради, кундузи ухлаб кечаси ўйнагиси келади… Сизники ҳам уйқусини адаштирган.\nЎша кундан бошлаб қайнонаси ўғлини бошқа хонага кўчирди. «Кун бўйи ишлайдиган одам тўйиб ухлаши керак», деди ҳайрон бўлган келинига. Келин эрининг эътироз билдиришини кутганди, аксинча, энди у ҳам онасига қўшилиб турткилашни бошлади.\nКунларнинг бирида эса Зумрад опа келинининг қўлига боласини тутқазиб ҳайдаб юборди… «Қизингиз уйимга қайтиб қадам босмасин, ўғлимга сариштароқ хотин олиб бераман!» деди вазиятни билгани келган қудасига ҳам.\n— Нимасини айтасиз, ўртоқжон, келинга ёлчимадим, Яхши ҳамки қонуний никоҳи йўқ экан, бўлмаса, уй-жойимга эга чиқармиди…— деди Зумрад опа кўзига ёш олиб.\n— Мен қизга ачиняпман…— деди Гулбаҳор опа ўзига ўзи гапиргандек. — Ўн олти ёш қизини узатган онага ҳам, битта келинга ёрдам бера олмаганингиз учун сизга ҳам, ўғлингизга ҳам қойил қолмадим! Ҳайдаб юбориш ўрнига озроқ ёрдам берсангиз бўларди-ку. Қўлида ёш боласи билан у энди нима қилади?..\nЗумрад опа таклифномани беришни ҳам унутиб, кетиб қолган дугонасининг ортидан қараганча ўйланиб қолди, «Ростдан ҳам келиним энди нима қилади, наҳотки набирамни қайта кўрмасам?!» деган ўйдан сесканиб тушди.


Физика фанидан якуний назорат вариантлари 20\nHajmi 183.38 Kb.\nФизика фанидан якуний назорат вариантлари\n1.Электр заряд. Электр майдон кучланганлиги,\n2.Ёруғликнинг ютилиши ва сочилиши.\n3.Радиоактивлик.α, b ва г нурлар.\n4. Жисм 10 м масофада ўз тезлигини 2 м/сек дан 6 м/сек гача ошириш учун зарур бўлган иш топилсин. Йўлнинг хамма қисмида 0,2 кг га тенг ўзгармас ишқаланиш кучи таъсир қилади. Жисмнинг массаси 1 кг га тенг.\n5. Узунлиги 3м ва диаметри d=3см бўлган пўлат стерженга m=3*103 кг массали юк осилган бўлса, стерженнинг ס кучланиши, ε нисбий ва Δℓ абсолют узайиши топилсин. Пўлат учун Юнг модули Е= 2*1011 Па\nАввалги мавзуда “масофадан таъсир” консепциясини кўриб ўтдик. Нима учун зарядли зарралар бир бири билан масофадан туриб таъсирлашишаяпти? Улар орасида қанақанги ўзаро таъсир воситалари мавжуд? Бу муаммони таниқли инглиз олими Майкл Фарадей (1791-1867) майдон тушунчаси орқали ҳал қилиш таклифини қўйди. Фарадейга кўра, ҳар қандай электр заряди ўзининг атрофида электр майдон ҳосил қилади, улар бир-бири билан шу майдон воситасида таъсирлашади. Бир заряднинг электр майдонида жойлашган иккинчи зарядга электр майдон маълум бир куч билан таъсир қилади. Ўзаро таъсирлашувчи зарядларнинг бир-бирига таъсир кучлари тенг ва қарама-қарши йўналган. Кулон қонуни шу кучлардан биттасининг модулини топишга имкон беради. Бир ёки бир неча заряднинг ҳосил қилган электр майдонида жойлашган мусбат синов зарядига таъсир қилувчи кучнинг масофага боғлиқлигини 14.5-расмда кузатиш мумкин.\nРасмдан кўринадики, нуқтада жой-лашган синов заряди билан +Q заряд орасидаги масофа кичик бўлган-лиги учун синов зарядига таъсир қилувчи кучнинг модули катта.c нуқада жой-лашган синов заряди билан +Q ора-сидаги масофа катта бўлганлиги учун синов зарядига таъсир қилувчи кучнинг модули кичик. Расмдан яна шуни кузатиш мумкинки, ҳамма ҳолларда зарядлар орасидаги ўзаро таъсир кучи бир тўғри чизиқда жойлашган \nЗарядли зарраларнинг орасидаги ўзаро таъсир кучларини электр майдони воситасида амалга ошишини қуйидаги ифода ёрдамида кўриш мумкин. Електр майдон кучланганлиги. Фараз қилайлик, электр майдоннинг бирор нуқтасига Q 0 заряд (“синов” заряди) жойлашган бўлсин ва унга таъсир қилаётган куч F0 бўлсин. Бу куч F0=Q0*E деб олинади ва бу йерда э майдон кучланганлиги деб аталади. Унинг физик маъноси шуки, у бирлик заряд (Q0=1KL) га таъсир қиладиган кучга тенг.\nКучланганлик чизиқлари. Электр майдон хоссаларини куч чизиқлари тушунчаси ёрдамида ҳам чуқурроқ тушуниш мумкин. Электр майдон оддий кўз билан кўриш имкониятига эга бўлмаганлиги учун бу майдонни электр майдон кучланганлик чизиқлари деб аталувчи манзаравий кўриниш воситасида кўринарли қилиб тасвирлаш ва шу чизиқлар орқали тушунтириш мумкин. Мусбат ва манфий зарядларнинг майдон кучланганлик чизиқлари 14-6 расмда тасвирланган\nБу расмда қўзғалмас нуқтавий зарядларнинг кучланганлик чизиқлари тасвирланган бўлиб, бу чизиқлар мусбат заряддан бошланиб, манфий зарядда тугайди. электр майдоннинг куч чизиқлари шундай чизиқлар-ки, уларнинг ҳарқандай нуқтасидаги уринма шу нуқтадаги электр майдон кучланганлиги векторига мос тушади.


Qalampir.uz - “Азиза Ниёзметовага ҳатто мақтов ёрлиғи ҳам беришмаган” – Шоира Рауфбоева\n17:43, 17.10.2018 Шоу-бизнес\nШоира Рауфбоева хонанда Азиза Ниёзметова фаолияти давомида лоақал битта мақтовномага лойиқ кўрилмаганини ёзди.\nХабарингиз бор, жорий йилнинг 15 октябрь куни хонанда Азиза Ниёзметова 46 ёшида оламдан кўз юмди. У кеча, 16 октябрь куни ўзи туғилиб ўсган Хоразмга дафн этилди.\nОғир хасталикдан кейин ҳаёт билан видолашган Ниёзметовани кўпчилик яхши хотиралар билан эслайди. Ким билан гаплашмайлик, унинг мард, танти, одамларга ёрдам қўлини чўзишга доим тайёр аёл бўлганини айтади. Журналист Шоира Рауфбоева ҳам унинг бу ҳислатларига алоҳида урғу бериб, фаолияти давомида лоақал битта мақтовномага лойиқ кўрилмаганини ёзди.\n“Санъат оламига “Кишмиш қўшиб, бол бераман...”, деб яхши ниятлар билан кириб келгандинг. Шоу-бизнес сенга оқибат қилмади. Қилган меҳнатларинг учун бир парча қоғозни ҳам раво кўришмади. Ҳатто қандайдир бир сабаблар билан қўшиқ куйлаш ҳуқуқини берувчи лицензия аталмиш “матоҳ”ни ҳам олиб қўйишди. Яқинларнинг сотқинлиги, кўнгил берганларининг бевафолиги, туҳматлар, ёмонликлар енголмаган эди... дард енгди. Шунча юкни кўтариб, яна Азизадай ёрқин санъаткор бўлишнинг ўзи бўладими? Ташқи қиёфасига қараб, “жуда манмансираган, ўзига ўта ишонган, такаббур аёл деб ўйлаб, адашганлар қанча. Азиза бошқаларнинг дардига бефарқ бўла олмайдиган, доим маслаҳатга, амалий ёрдамга тайёр мард аёл эди. Бошига иш тушган ҳеч кимни ташлаб қўймас эди. Ваҳоланки, омадингиз кетиб, ташвишга кўмилиб қолсангиз, энг яқин деб билган жон-жигарлар ҳам ўзини чеккага тортади, Азиза эса аксинча эди. Йиқилганни тепмасди. У билан ҳаётнинг ҳар ҳандай вазиятларида учрашганман. Кўрган, кузатган, билганларимни ёзаяпман. У қизиқмаган соҳа, қўлидан келмайдиган иш йўқ эди. Фақат ўзининг дардига даво тополмади-да.\nАзиза билан мени кўп яхши хотиралар боғлаб туради. .Бир гал унинг дугоналари даврасига қўшилиб қолдим. Бир ҳафталар ўтиб, оёғим синиб қолди. Азиза дарҳол кўргани етиб келди. Мен унга қараб, оёғимга ишора қилдимда, “Лайлакни юришини қиламан деб, чумчуқнинг оёғи синиб қолди” дедим. Шунда у, “йў-ў-ўқ, сиз чумчуқ эмас, лайлакни ҳам овлайдиган бургутсиз, бургут”, деб росса кулди. “Уйингни бериб тур, телевидение учун фильм олаяпмиз” дедим гапнинг кетини совутмай. “Ана айтмадимми” деб кула-кула, “бемалол, келаверинг. Эшигим ТВ учун очиқ. Ижодкорларнинг уйимда ўтадиган кунлари менинг зиммамда”, деди. Очиғи хурсанд бўлиб кетдим. Чунки катта бир телелойиҳа устидаги иш анча кучимни олиб қўйган, ташкилотчилик масалалари оёғим синиб қолгани учун, анча оқсаётган эди. Шундай вазиятдан мени Азиза олиб чиқиб кетган ўшанда. Энг қизиғи, актриса келмай қолганида, қаҳрамонимизнинг онаси ролида ҳам Азизани ўйнатдик. У ролни бизга ваъда бериб, келмаган актрисадан ортиқ ўйнадики, кам эмас. Яна бир фильм олармиз деган ният бор эди. Армонлигича қолиб кетадиган бўлди энди.\nҚарши шаҳрининг стадионида ташкил этилган концертда уни халқ қанчалик севишини, ардоқлашини ўз кўзим билан кўрганман. Республикамизнинг ҳамма нуқталарида бўлиб, ҳалққа меҳр бериб, хизмат қилган... концертлар берганини биламан. Лекин унга ҳатто мақтов ёрлиғи ҳам беришмаган. Майли, гап бунда эмас. Энди бу гаплардан фойда йўқ. Ўлим ҳақ, худонинг ҳукми. Буйсунмасдан иложимимз йўқ. Фақат болажонлари ҳали ёш эди-да. Минглаб одамларнинг яхши кунларида хизмат қилиб ўзининг фарзандларини яхши кунларини кўра олмай, уларни оёққа қўя олмай кетгани юрагимни эзади.\nҲаётининг сўнгги кунларида учрашолмадик. “Соғайиб, чиройли бўлиб олай, кўришамиз” дерди. Унга қанча жавобсиз SMS’лар ёздим. Жавоб бера олишга кучи етмаса ҳам, ўқишини билардим. Мана, энди дийдор қиёматга қолди. Энди фақат дуодамиз”.\nТеглар:Азиза Ниёзметова Шоира Рауфбоева\nКоллеж директори: “Ҳаммани отишган ўқувчиларни ҳам, ходимларни ҳам”\n21:09, 22.10.2018 12 409\n12:14, 16.10.2018 35 771\n19:25, 30.07.2018 36 763\n19:41, 11.07.2017 21 496


Охирги 10 йил ичида табиий офатлардан 410 мингдан кўпроқ киши ҳалок бўлган - БМТ\nИқлим ўзгариши билан боғлиқ ҳолда юз берган об-ҳаво ва табиий офатлар охирги 10 йил ичида 410 мингдан кўпроқ кишининг ҳаётини олиб кетган. Бу ҳақда БМТ бош котиби Антониу Гутерриш иқлим ўзгариши ва бу ўзгаришларга мослашувга бағишланган саммитда маълум қилди.\nБундай фалокатлардан биринчи навбатда ночор давлатлар аҳолиси азият чеккан.\nБМТ бош котибининг Жаҳон метеорология ташкилоти маълумотларига таяниб маълум қилишича, охирги 50 йил ичида иқлим, об-ҳаво шароити билан боғлиқ 11 мингга яқин табиий офат юз берган. Улардан кўрилган умумий зарар 3,6 трлн долларни ташкил қилган.\nГутерришнинг таъкидлашича, дунё давлатлари иқлим ўзгаришига мослашиш бўйича турли чораларга катта маблағ сарфлаб келади. Жумладан, ривожланаётган давлатларнинг ўзи бу мақсадда йилига 70 млрд доллар сарфлайди. 2030 йилгача бу харажатлар миқдори ошиб, йилига 140 млрд доллардан 300 млрд долларгачани, 2040 йилда эса 280 млрд доллардан 500 млрд долларгачани ташкил қилиши мумкин.


ЎФА вакиллари Россия футбол Иттифоқида тажриба ўрганишди — Ўзбекистон футбол ассоциацияси расмий сайти.\nЎФА вакиллари Россия футбол Иттифоқида тажриба ўрганишди\nЎФАнинг бир гуруҳ вакиллари Дилшод Саидмуродов, Жўрабек Сабдаров ва Санъат Шарипов Россияда хизмат сафарида бўлиб келгани ҳақида аввал хабар бериб ўтгандик. Улар Россия футбол Иттифоқи президентининг ҳуқуқий масалалар бўйича маслаҳатчиси Денис Рогачев билан учрашув ўтказишди.\nУчрашувдан асосан 2 та мақсад кўзланган эди. РФИнинг ҳуқуқий бўлимлари фаолияти муҳокама қилиш ҳамда ўрганилаётган тажрибалар асосида Ўзбекистонда ҳам ФИФА талабларига мос ҳолда ишлайдиган қуйидаги ҳуқуқий бўлимларни яратиш:\n- Тортишувларни ҳал этиш палатаси\n- Аппеляция қўмитаси\n- Футболчининг мавқеи бўйича қўмита\n- Агентлар бўйича қўмита\nБиргина "Тортишувларни ҳал этиш" палатасида 22та одам ишласа қолган бўлимларда ҳам 7 кишидан 25 кишигача ходим меҳнат қилади. Раис ва унинг ёрдамчиси, касаба уюшмаларидан 10 киши ва клублардан ҳам шунча ишчи қўмита аъзолари ҳисобланишади. Улар тез-тез йиғилиб туришади ва кўплаб масалаларни муҳокама қилишади.\nАгар шикоят бериладиган бўлса, аввалига "Футболчининг мавқеи бўйича" қўмитага чиқилади, ундан сўнг Меҳнат шартномасига қаралади. Шунда ҳам муаммо ҳал бўлмаса иш Лозаннадаги Спорт Арбитраж судига узатилади.\nМутахассисларимиз шу йилнинг ноябрь ойида Ўзбекистон клубларидаги футболчилар учун махсус ҳуқуқий семинар ташкил қилиш режада борлигини айтиб, РФИдан вакилларни ушбу семинарга таклиф этишди ва бу таклиф мамнуният билан қабул қилинди.\nШундан сўнг, ЎФА вакилларини РФИ техник директори Андрей Лексаков қабул қилди. Учрашув давомида миллий терма жамоаларнинг базаси бўлган U--15, U-16 ва бошқа каттароқ ёшдаги футболчилар ўртасидаги мусобақаларни ташкил қилиш борасида қизиқиш билдиришди. Бу йилдан бошлаб Гранаткин халқаро мусобақасига Ўзбекистон вакиллари ҳам таклиф қилинадиган бўлди. Лексаков мини-футбол, пляж футболи, аёллар футболи борасида ҳам ўзаро ҳамжиҳатли мусобақалар ташкил қилишга ҳайрихоҳ эканлигини билдирди.\nЎзбекистонлик мураббийларни ўқитиш ва лизенциялар бориш борасида ҳам россиялик мутахассислар ўз ёрдамларини аямасликларини таъкидлашди ва ўзбекистонлик мураббийларнинг Россияга малака оширишларида кўмаклашишга тайёр эканликларини айтиб ўтишди.\nУчрашувда Россия учун Осиё футболи қизиқ эканлиги кўп бор тилга олиниб, ушбу йўналишда Ўзбекистон билан ҳамкорлик айни муддао бўлиши таъкидланди.\nЎФА вакиллари суҳбат сўнггида Россия футбол Иттифоқи ходимларига Ўзбекистон ҳамда Россия терма жамоалари ўртасида ўртоқлик ўйинини ўтказиш таклифи билан чиқдилар. Бунга жавобан РФИ вакиллари Россия терма жамоаси бош мураббийи Станислав Черчесов билан бўлиб ўтадиган суҳбатда бу мавзуга батафсил тўхталишга ваъда беришди.\nЎзбекистон ОТЖнинг Испаниядаги машғулотидан фотогалерея\nСуперлигага 8 март куни старт берилади\nЛегионерларимиз ўз клублари таркибида ўйинлар ўтказишди\nЎзбекистон миллий терма жамоаси дарвозабони Игнатий Нестеров бўйича расмий Баёнот\nЎзбекистон Олимпия терма жамоасининг Осиё чемпионати саралашидан ўрин олган ўйинлари тақвими\nЎзбекистон ОТЖ Испаниядаги йиғин доирасида Швейцария клуби билан назорат учрашуви ўтказди


«Бунёдкор» футбол клубига Жаҳонгир Ортиқхўжаев ҳомийлик қилмоқчи - EFFECT.UZ\n. 10:35 | 27.02.2021\nТошкентнинг «Бунёдкор» футбол клубига Тошкент шаҳар ҳокими ҳомийлик қилмоқчи.\nТошкент шаҳар ҳокими Жаҳонгир Ортиқхўжаевга тегишли компаниялар Ўзбекистоннинг сўнгги йилларда эътиборсиз қолаётган клуби – «Бунёдкор»ни тўлиқ молиялаштириши кутилмоқда, деб хабар бермоқда Gosport нашри.\nZeromax тарихидан сўнг давлатга қарашли Uztransgaz ҳомийлигига ўтказилган клуб узоқ муддат молиявий қийинчиликлар шароитида қолиб келаётганди.\nМаълум бўлишича, футболчилар ва жамоа вакиллари анча вақт маош олишмаган.


Қарз олиш ва қайтариш ҳақида\nСавол: Агар кимдан қанча қарз олганим эсимдан чиқиб кетган бўлса қарзимни қандай адо қилсам бўлади?\nЖавоб: Одатда, қарз олиб юрадиган одамларингиздан қарзингиз бор ёки йўқлиги ҳақида сўраб чиқасиз. Аслида қарз олган кишининг унутиб юбориши - унинг жуда ҳам лоқайдлигидир. Қарз берган киши унутиб қўйишини тушуниш мумкин. Лекин қарз олган кишининг унутиб юбориши унинг диёнатсизлиги ҳисобланади. Агар эсдан чиқариб қўйиш хавфи бўлса, ёзиб юринг.\nЭй, имон келтирганлар! Бир-бирингиздан бирор муддатга қарз олиб, қарз берсангиз, уни ёзиб қўйингиз*!.\nАллоҳнинг буйруғига амал қилинмаганидан турли муаммолар келиб чиқаверади. Юқоридаги ҳолат ҳам шулардан биридир. Шунинг учун ҳам мусулмон киши ҳар бир ишни қилишдан олдин, “бунга шариатимиз нима дейди?” деган саволга жавоб топиб, сўнгра унга мувофиқ иш қилмоғи керак. Акс ҳолда муаммолар кўпаяверади. Кейин эса ўша муаммоларнинг ечимини топишни сўраб аҳли илмларнинг боши қотирилади.\nСавол: Агар киши бошқа бир кишидан ўртада туриб биродари учун қарз олиб берса, қарз берган киши қарздордан қарзини сўрамаса, қарздор ҳам қарзни қайтариш ташвишини қилмаса, ҳар хил баҳоналар қилса, ўртада турган киши нима қилиши керак?\nЖавоб: “...қарз берган киши қарздордан қарзини сўрамаса”. Аслида қарз берган киши агар қарзни қайтариб олиш нияти бўлса, албатта, қарздордан уч марта вақти-вақти билан сўраши шарт. Агар сўрамасдан ўзидан ўзи хафа бўлиб юраверадиган бўлса, у ноҳақ бўлади. Зотан, инсон унутивчидир, балки қарздорлигини унутиб қўйгандир, унга уч марта эслатиш керак. Агар шунда ҳам қарзни бермаса кейин бошқа чора кўрилади. Яъни хоҳласа кечиб юборади ёки маҳкама орқали ундириб олса ҳам бўлади ёхуд ўртада кафил турган кишидан ундириб олса ҳам бўлади. Кейин кафил бўлган киши ҳақиқий қарздордан ундириб олаверади.\nЎМИ масжидлари бўлими ходими\n6655 марта ўқилди\nДругие материалы в этой категории: « Фиқҳ рукни: Савдо-сотиқ бўйича савол-жавоблар\tНамозга виқор билан келинг »


Кореяга борганда нималарни қилмаслик керак? » Ўзбекистон янгиликлари – Zamin.uz\n11 декабрь 2019, 08:58\n1. Мамлакатни Шимолий Корея деб айтманг\nКорея Халқ Демократик Республикаси деб аташ мақсадга мувофиқ.\n2. Мамлакат, унинг халқи ёки раҳбарлари ҳақида салбий фикр билдирманг\nШимолий Кореяда ҳукуматини менсимаслик бу - катта ҳуқуқбузарлик деб ҳисобланади ва ҳаттоки сайёҳларга жазо ҳам тайинланиши мумкин. Диққатга сазовор жойларда ўрнатилган ҳозирги ёки аввалги раҳбарларнинг ҳайкали олдига бориб, таъзим қилиб гул қўйиш кореяликлар учун одатий ҳол.\n3. Телефонингизни бу давлатга олиб кирмаганингиз маъқул\nГарчи мамлакатда мобил телефонларни тақиқлаш бўйича аввалги қоидалар бекор қилинган бўлсада, кўпинча мобил қурилмалар божхонада мусодара қилинади.\n4. Ўзингизнинг диний эътиқодларингизни муҳокама қилманг\nШимолий Корея жамоат динини чекловчи атеист давлатдир. Рухсатсиз диний фаолиятда қатнашиш, масалан жамоат олдида ибодат қилиш тақиқланади. Агарда шундай қилсангиз сизни ҳибсга олишади ва ҳатто мамлакатдан чиқариб юборишлари ҳам мумкин.\n5. Суратга олишда эҳтиёт бўлинг\nДавлатда баъзи бир нарсалар сир тутилади, шунинг учун шубҳали кўринадиган фотосуратлар, масалан, йўлакка тушаётган одамларнинг фотосуратлари ҳам муаммога сабаб бўлиши мумкин. Саёҳатчиларга қашшоқлик ва қурилиш майдончалари манзараларини суратга олишдан сақланиш тавсия этилади.\n6. Қоидаларга бўйсунинг\nСаёҳат қоидаларини бузиш ҳаётингизни хавф остига қўйиши мумкин. Чунки қоидаларга бўйсунмасангиз жосусликда айбланишингиз ва қамоққа олиниб сизга жазо тайинланиши ҳам мумкин.\nТеглар: Саёҳат Қоидалар Корея\nЯнгиликлар » Дунё » Кореяга борганда нималарни қилмаслик керак?\n14:55 КХДРда Ким Чен Ин бувисининг туғилган куни оммавий тарзда нишонланди\n09:30 Жанубий Кореяда селфи-стикдан фойдаланиш тақиқланди


ОЧЛ. Бурилиш нуқтасими? » Скачать музыку бесплатно новинки музыки 2016-2017\nКомментариев: 0 Просмотров: 198 Дата: 22-03-2016, 06:37 «Локомотив»нинг ОЧЛдаги ғалабалари ғаройиб кўриниш оляпти. «Темирйўлчилар» ўтган мавсум Тошкентда «Ас-Садд»га дарс беришганди - 5:0. Энди сафарда «Сепаҳон» дарвозасига 2та жавобсиз гол йўллашди. Буларга қараб, ҳақиқий эйфорияга бериласан! ОФК қайдномасига назар солсак, жамоа бош мураббийи сифатида Андрей Микляев кўрсатилган. Очиғи, бизга у қадар фарқи йўқ - Мирко Еличич бош мураббийми ёки Андрей Микляев? Муҳими, «Локо»нинг ғолибона одими давомли бўлсин! Ажабмас, Эрондаги 2та ғалаба клубларимиз учун чин бурилиш нуқтасига айланса. Айтганча, ОЧЛнинг амалдаги ғолиби - «Гуанжоу Эвергранд» ҳаммани ажаблантиряпти. Мана, гуруҳ босқичининг ярми тугадики, Хитой жамоаси ҳали ғалаба қозонолмади. «A» гуруҳи 30 ёшли ҳужумчи Марат Бикмаев ОЧЛда «Локомотив» учун 3-голини урди. Эътиборлиси, у сўнгги марта 2015 йил 4 ноябрда «Машъал» дарвозасини ишғол қилганди. Марат бу орада 7та ўйинни голсиз ўтказди. Кореялик ҳакам Ким Донг Жиннинг сўнгги 4 йиллик фаолиятига назар солсак, унинг клубларимиз иштирокидаги 5та ўйинни бошқаргани ойдинлашади. Умуман олганда, кореялик рефери ОЧЛда 2013 йили 4та, 2014 йили 5та (хусусан,«Ал-Фотиҳ»-«Бунёдкор»), 2015 йили 5та (хусусан, «Бунёдкор»-«Персеполис» ва «Локомотив»-«Ал-Садд»), 2016 йили эса 2та (хусусан, «Ал-Иттиҳод» - «Локомотив» ва «Пахтакор»-«Тракторсози») ўйинда ишлади. Бразилиялик ҳужумчи Нилмар (1984 йил 14 июлда туғилган) ОЧЛдаги голлари сонини 12тага етказди. У бу голларни «Ал-Райян» (3та), «Ал-Жаиш» (6та) ва «Ал-Наср» (3та)да нишонлаган. Нилмарнинг Европа Лигасида «Вильярреал» учун 8та гол урганини ҳам эслатиб ўтиш жоиз. «B» гуруҳи «Бунёдкор» ОЧЛнинг асосий босқичида сўнгги марта ғалаба қозонганидан буён 3та дуранг ва 6та мағлубият қайд этди. «Лаҳвия» вакили Диоко Калютика 2013|2014 йиллар мавсумида Қатар чемпионати тўпурари бўлганди. У жорий мавсум ҳам 5та гол урди. ОЧЛда эса голлари ҳисобини энди очди. Ваҳоланки, Диоко Африка Чемпионлар Лигасида 16та голга муаллифлик қилган. «C» гуруҳи «Пахтакор» 7та ўйинга чўзилган ғалабасиз сериясига чек қўйди. «Пахтакор»нинг 22 ёшли ҳужумчиси Игорь Сергеев чемпионат баҳсларида жами 43та гол урган. ОЧЛда эса 6та гол ҳосил қилгани ҳолда 2 марта сариқ карточка олган. У ОЧЛда 2011 йили дебют қилган бўлса, 2012 йили ўйнамаганди. 2011|2012 йиллар мавсумида АПОЭЛ билан ЕЧЛда порлаган бразилиялик Аилтон «Ал-Ҳилол» сафига 2015 йил июлда қўшилган ва 99-рақамни олганди. У ортда қолган давр ичида араб клуби учун чемпионатда 5та, ОЧЛда эса 4та гол урди. «Ал-Ҳилол» вакили Муҳаммад ал Шлхуб жорий мавсум 3та голга ҳаммуаллифлик қилди. «Сеул» аъзоси Жин Хо Шин ҳисобида ҳам айнан шунча самарали «пас» бор. «D» гуруҳи «Ал-Жаиш» ОЧЛда сўнгги 4та ўйинни (саралаш раундини ҳам қўшганда) ғалаба билан якунлади. Сардор Рашидов Ал-Жаиш»нинг 2016 йил ҳисобидан 10-ўйинида гол урди. Бу унинг йил тақвими бўйича 1-голидир. Ҳамюртимиз бунгача Қатар Юлдузлар лигасида 14 марта асосий таркибда, 7 марта захирадан майдонга тушиб, жами 1305 дақиқада 9та гол ҳосил қилганди. «E» гуруҳи Ли Дон Гук. 1979 йил 29 апрелда туғилган. Ж.Корея терма жамоаси сафида 103 марта майдонга тушиб, 33та гол урган. «Поханг Стилерс» клуби тарбияланувчиси. Европада «Вердер» ва «Мидлсбро» клублари сафида тўп сурган. 2009 йилдан буён «Чонбук Хюндай Моторс»да. Ўзбекистон терма жамоаси дарвозасига 2та гол урган. «Суперменнинг қайтиши» фильмида эпизодик роль ижро этган. 2005 йил декабрда Ж.Кореянинг 1997 йилги гўзали Ли Су Жинга уйланган. 5 нафар фарзанди бор. Деярли 1 йил олдин (2015 йил 17 март) Ж.Кореяга ташриф буюрган Вьетнамнинг «Бин Дуонг» клуби «Чонбук Хюндай Моторс»га 0:3 ҳисобида ютқазганди. Бу йил голлар сони битттага камайди. Ўшанда машҳур Ли Дон Гук «дубл»га эришганди. «Токио» Хитой клуби билан илк марта дуранг ўйнади. «F» гуруҳи «Сеул» вакили Карлос Адриано дастлабки 3та турдаёқ рақиблар дарвозасини 9 марта ишғол қилиб, тўп-урарлар пойгасида энг яқин таъқибчисидан 6та голга ўзиб кетди. У ОЧЛнинг мутлақ рекорди (13та гол)ни янгилаш учун яна 5та гол уриши керак. Эътиборлиси, Адриано ўтган мавсум бу клуб сафида 13та ўйинда майдонга тушиб, 8тагина гол ҳосил қилганди. 2014 йили эса «Тэжон Ситизен» сафида 27та гол уриб, шахсий рекордини ўрнатганди. «Шандонг Луненг» ОЧЛда 19-марта мағлубиятга учради. Клуб шулардан 6тасида йирик ҳисобда енгилган. Энг йирик мағлубияти 2005 йилги чорак финал баҳсига тўғри келади. Ўшанда хитойликлар Жиддада «Ал-Иттиҳод»га 2:7 ҳисобида ютқазгандилар. «Санфречче Хиросима» ОЧЛдаги 7-ғалабасини тантана қилди. У қуйидаги жамоалардан устун келган: «Аделаида Юнайтед», «Шандон Луненг», «Поханг Стилерс», «Сеул», «Сентрал Кост Маринерс», «Сидней Уондерерс» ва «Бурирам Юнайтед». «G» гуруҳи «Шанхай Теллэйс» вакили Элкесон 3та турда 3та гол урди. У ўтган мавсум «Гуанжоу Эвергранд» учун 2та гол урганди, холос. Бундан ташқари, Элкесон бу турнирда 2 марта огоҳлантирилган ҳам. «Мельбурн Виктори» ОЧЛда 9-марта дуранг қайд этди. Жамоанинг охирги 4та дуранги фақат корейс клублари билан ўйинларга тўғри келди. Ироқлик 35 ёшли Моҳанад Қосим Саррай 2015 йили ОЧЛда 5та ўйинни бошқарган эди. Жорий мавсум эса 1 ва 3-турларда ишлади. У 2011 йили ФИФА рўйхатига киритилган. Маълумот ўрнида айтиш керакки, ироқлик ҳакамлар 2012-2014 йилларда ОЧЛ баҳсларида атиги 1 марта ишлашган, холос. 2014 йилнинг 23 апрелида бўлиб ўтган «Ал-Жаиш»-«Бунёдкор» баҳси (1:2)ни ҳам Саррай бошқарганди. «H» гуруҳи «Сидней» ОЧЛда 16та ўйин ўтказиб, 5та ғалаба, 5та дуранг ва 6та мағлубият қайд этди. Бу клуб илк бор корейс жамоасини ютишга муваффақ бўлди. Умуман, Австралия клубларининг Ж.Корея вакилларига қарши баҳслардаги статистикаси қуйидагича: 42та ўйин, 11та ғалаба, 16та дуранг,15та мағлубият, тўплар нисбати: 39-52. Саудиялик ҳакам Фаҳад ал Мирдасий ҳам ОЧЛда ишлашга киришди. У ўтган мавсум гуруҳ босқичида 4та, «плей-офф»да 1та ўйинни бошқарганди. «Гуанжоу Эвергранд» ўтган мавсум гуруҳ босқичини 3та ғалаба билан бошлаб, қолган 3та турда 1та дуранг ва 2та мағлубият қайд этганди. Ўша 3та ғалабали ўйинда Рикардо Гоуларт 6та гол урганди. Қизиғи, ўшанда ҳам жамоа «H» гуруҳидан жой олганди. Тур қаҳрамони. Такума Асано (1994 йил 10 ноябрда туғилган) жорий мавсум «Санфречче Хиросима» учун ОЧЛ баҳсларида илк марта гол урди. Ваҳоланки, у бу турнирда 9-марта майдонга тушди. 21 ёшли ҳужумчи Қатарда 23 ёшгача бўлган футболчилар ўртасида ўтказилган Осиё чемпионати ғолиби саналади. У турнирнинг финалида «дубль» қайд этганди. Асано ёш бўлса-да, шу пайтгача ўз клуби сафида 5та соврин ютишга улгурди. Хитой клублари шу кунга қадар ОЧЛда (саралаш раундини ҳам инобатга олганда) жами 286та ўйин ўтказиб, 116та ғалаба, 66та дуранг, 104та мағлубият қайд этишган. Тўплар нисбати: 415-355. Жорий мавсумдаги иштирокчилардан бири - «Гуанжоу Эвергранд» кейинги турда ОЧЛдаги 50-ўйинини нишонлайди. Хитой клублари ОЧЛ доирасида энг кўп ўйинни 2015 йили (37та), энг камини эса 2006 йили (10та) ўтказганлар. Япония клублари ОЧЛда Ўзбекистон жамоаларига қарши 4 марта майдонга тушиб,1та ғалаба,1та дуранг ва 2та мағлубият қайд этишган. Тўплар нисбати: 5-6. «Бунёдкор»нинг Хиросимага илк сафари (2013 йил) 2:0 ҳисобидаги ғалаба билан якунланганди. Минтақа ва миллий чемпионатлар бўйича таҳлил Қатар ва Австралия футболи ўз минтақасида норасмий етакчига айланиб олди. Ўзбекистон клублари ҳам 3-турда бирмунча яхшироқ натижа қайд этиб, коэффициентлар жадвалидаги умумий манзарани бироз эпақага келтиришди. Саудия ва Япония клублари эса вазиятни ўнглай олишмаяпти. Лекин умумий картинада Ж.Корея клублари ҳаммадан яхшироқ кўриняптилар. Улар ўз ўйинларининг ярмида ғалаба қозонишган. ОФК келгуси мавсумлар учун квота ажратишда Таиланд ва БАА клублари натижаларига алоҳида қараши зарурдек. Ахир рақобатни ҳам ўйлаш керак-ку. Вьетнам клуби эса ранг-баранглик учун фойдали. Вьетнамликларнинг ўтган йили «Кашива Рейсол»ни қандай енгишгани эсингиздадир. Фикрат тайёрлади - деб хабар бермоқда Stadion.uz нашри.